Trúir engu í Lesbókargrein um ævintýralegan flótta Guðni Th. Jóhannesson , sagnfræðingur og lektor við lagadeild Háskólans í Reykjavík . mbl.is / Einar Falur „ Mér finnst þetta allt saman með miklum ólíkindum og er ekki tilbúinn til að trúa neinu þarna eins og sakir standa , “ segir Guðni Th. Jóhannesson , sagnfræðingur og lektor við lagadeild Háskólans í Reykjavík , um fullyrðingar sem koma fram í greininni „ Ævintýralegur flótti frá Íslandi “ sem birtist í Lesbók Morgunblaðsins á laugardag . Höfundur greinarinnar , Guðbrandur Jónsson flugstjóri og áhugamaður um flugsögu Íslands , rekur þar flóttasögu þýskra hermanna frá Íslandi árið 1941 . Hann segist m.a. hafa heimildir fyrir því að málið hafi leitt til handtöku símamálastjóra , lögreglustjórans og stjórnar og forstjóra Fiskimálanefndar . Þar að auki hafi bandaríski herinn hrakið Hermann Jónasson , forsætisráðherra , frá völdum um vorið 1942 þegar málið upplýstist . Verða að hafa traustar heimildir Morgunblaðið leitaði álits Guðna á greininni . Guðni benti á að sagnfræði og sagnfræðigrúsk snerist um heimildamat og um að kynna sér það sem fyrir lægi , hvað fyrri rannsóknir gæfu til kynna . „ Þegar menn halda einhverju fram sem er svona stórkostlega á skjön við það sem fyrr hefur verið talið og skella fram einhverjum niðurstöðum sem eru svona svakalegar eins og voru í þessari Lesbókargrein þá verða menn að hafa mjög traustar heimildir og sannfæra lesendur um að þetta sé svona . En það var alls ekki gert , “ sagði Guðni . Einnig yrði að gæta að því að allar staðreyndir væru á hreinu og nöfn réttilega rituð en á því hefði verið misbrestur , sbr. að í greininni er rætt um bandaríska sendifulltrúann Kunigund en hann hét í raun Kuniholm . Guðni bætti við að vonandi kæmu þær heimildir sem greinarhöfundur telur sig hafa fljótlega fram í dagsljósið . „ Þetta er svo ótrúlegt , finnst öllum venjulegum mönnum , meðal annars að þessar fjöldahandtökur hafi legið í þagnargildi allan þennan tíma , þannig að best væri að höfundur sýndi heimildirnar fyrir þessum fjöldahandtökum , “ sagði hann . Guðni tók fram að sagnfræðingar væru ekki þeir einu sem gætu skrifað um fortíðina . Það væri hins vegar grundvallaratriði að leggja mat á heimildir og kynna sér það sem þegar hefur verið rannsakað . „ Og trúa ekki öllu eins og nýju neti , efast frekar en að sannfærast og þannig býr maður til grunn að traustri niðurstöðu . “